Cuenca
Store norske leksikon,Geografi,Verdens geografi,Europa,Spanias geografi
Cuenca er en by i Spania i den autonome regionen Castilla-La Mancha. Den er hovedstad i provinsen Cuenca og ligger ved sammenløpet av elvene Júcar og Huécar, 130 kilometer sørøst for Madrid. Byen ligger 935 meter over havet. Innbyggertallet er 54 900 (2018).
Turismen er viktig for byens økonomi. Cuenca har middelaldersk preg, med murer og trange, krokete gater, og byen har mange gamle byggverk. Den gotiske katedralen fra 1200-tallet, bygget i anglo-normannisk stil, skiller seg ut, men Cuenca er mest kjent for sine «Casas colgantes», 'hengende hus'. Det finnes et samtidsmuseum der.Cuenca var på 800-tallet den mauriske festningen Conca. Den ble erobret av spanierne i 1177 og var i middelalderen et betydelig kultursentrum. Byen ble inntatt av engelskmennene i 1706 og plyndret av franskmennene i 1808–1814. Les mer i Store norske leksikon Spanias geografi